RESOLUCIÓN do 14 de novembro de 2006, da División de Recursos Económicos, pola que se dispón a publicación do acordo de encomenda de xestión entre a División de Recursos Económicos e a Dirección Xerencia do Complexo Hospitalario Universitario Juan Canalejo, para a encomenda de actuacións para a contratación da subministración de medicamentos antirretrovirais para uso hospitalario.
SERVIZO GALEGO DE SAÚDE — III. OUTRAS DISPOSICIÓNS — 01/12/2006

A División de Recursos Económicos do Servizo Galego de Saúde e a Dirección Xerencia do Com
plexo Hospitalario Juan Canalejo subscribiron, o 2 de outubro de 2006, un acordo polo que se lle encomenda á devandita dirección-xerencia a xestión material do expediente de contratación mediante o sistema de adopción de tipo da subministración de medicamentos antirretrovirais para uso hospitalario para os centros sanitarios do Servizo Galego de Saúde.
Para xeral coñecemento e en cumprimento do disposto no punto 3º do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común disponse a súa publicación como anexo a esta resolución.
Santiago de Compostela, 14 de novembro de 2006.
Ana Fernández Pulpeiro
Directora da División de Recursos Económicos
ANEXO
Acordo entre a División de Recursos Económicos do Sergas e a Dirección Xerencia do Complexo Hospitalario Universitario Juan Canalejo para a encomenda de xestión a esta última da xestión material do expediente de contratación da subministración de medicamentos antirretrovirais para uso hospitalario.
Dunha parte, Ana Fernández Pulpeiro, directora xeral da División de Recursos Económicos do Sergas.
Doutra parte, Luis Enrique Vicente Sánchez, director xerente do Complexo Hospitalario Universitario Juan Canalejo.
EXPOÑEN:
O sistema de compras integradas do Sergas establece, entre os seus obxectivos, a procura da eficiencia na xestión das contratacións do organismo, a participación dos profesionais e a cooperación dos centros.
Entre as medidas que hai que acometer está, que un centro asuma a tramitación material dun expediente de contratación que afecte a unha pluralidade dos centros do organismo autónomo, con iso trátase de non duplicar os esforzos da contratación e aproveitar os recursos existentes neste ámbito.
Por todo o exposto, ambas as partes deciden subscribir este instrumento de formalización de encomenda de xestión que se rexerá polas seguintes
Cláusulas:
Primeira.-Obxecto da encomenda de xestión.
A División de Recursos Económicos do Servizo Galego de Saúde e a Dirección Xerencia do Complexo Hospitalario Universitario Juan Canalejo acordan, no marco do disposto no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, que a citada dirección-xerencia leve a cabo, por razóns de eficacia, a xestión
material do expediente para a contratación, polo Sergas, da subministración de medicamentos antirretrovirais para uso hospitalario mediante o sistema de adopción de tipo.
Segunda.-Natureza e alcance da xestión encomendada.
A xestión material que se encomenda, con respecto ao citado no punto anterior, concretarase nas seguintes actividades, co alcance que en cada caso se sinale:
a) Tramitación do expediente de contratación (artigo 11.2º f) do Real decreto lexislativo 2/2000, polo que se aproba o texto refundido da Lei de contratos das administracións públicas).
b) Recepción das ofertas dos licitadores.
c) Preparación e realización das mesas de contratación.
Terceira.-Financiamento.
Esta encomenda de xestión non dará lugar a contraprestacións financeiras entre as partes, as cales asumirán os custos das actuacións que deben realizar segundo o establecido na devandita encomenda.
Cuarta.-Prazo de vixencia.
O prazo de vixencia deste acordo establécese desde a súa sinatura ata o peche definitivo do expediente.
Quinta.
A encomenda de xestión non supón cesión da titularidade das competencias nin dos elementos substantivos do seu exercicio, atribuídas á División de Recursos Económicos do Servizo Galego de Saúde.
Sexta.
É responsabilidade da División de Recursos Económicos do Sergas ditar os actos ou resolucións de carácter xurídico que dean soporte ou nos cales se integre a concreta actividade material obxecto desta encomenda de xestión.
Santiago de Compostela, 2 de outubro de 2006.
Ana Fernández Pulpeiro, directora xeral da División de Recursos Económicos. Luis Enrique Vicente Sánchez, director xerente do Complexo Hospitalario Universitario Juan Canalejo.